COMUNICAT DE PRESĂ
OPERA FANTASTICA 10. Când muzica devine o întâlnire de suflet 
LA GALERIILE ARTMARK – PALATUL CESIANU-RACOVIȚĂ 

Vineri, 18 septembrie 2026, ora 19:00, la Galeriile Artmark – Palatul Cesianu-Racoviță (Strada C.A. Rosetti  nr. 5), Asociația pentru Muzică, Artă și Cultură și Galeriile Artmark, cu susținerea Kaufland România, vă invită la o ediție aniversară dedicată proiectului OPERA FANtastica, ediție inclusă în programul proiectului MUZICA LA MUZEU. O incursiune în lumea artelor. Astfel, cu prilejul aniversării a 10 ani de la prima ediție a proiectului OPERA FANtastica, muzicologul Luminița Arvunescu, inițiatoarea și moderatoarea acestui proiect dedicat întâlnirilor memorabile dintre muzică și oameni, vă invită la o ediție cu totul specială, intitulată „Când muzica devine o întâlnire de suflet”.
Invitata specială a acestei ediții aniversare este renumita mezzosoprană Ruxandra Donose - una dintre cele mai reprezentative  voci ale scenei lirice internaționale – însoțită de pianistul Sergiu Tuhuțiu. Iar seara va îmbina, ca de obicei, mesajul artistic cu confesiunea personală, muzica și dialogul colocvial, întâlnirea facilitând  o autentică apropiere între artist și public. În cadrul aceleiași întâlniri va avea loc și lansarea volumului „Pe:trecere” semnat de Ruxandra Donose, volum publicat la Editura Cărțile Tango coordonată de jurnalista și scriitoarea Alice Năstase Buciuta. Cartea se adaugă astfel întâlnirii dintre muzică și cuvânt, oferind publicului prilejul de a descoperi, dincolo de scenă, o parte din universul personal și artistic al uneia dintre cele mai apreciate mezzosoprane ale generației sale.
Evenimentul, desfășurat sub patronajul Comisiei Naționale a României pentru UNESCO și al Rețelei Naționale a Muzeelor din România, este organizat în parteneriat cu Galeriile Artmark, Editura Cărțile Tango și Angels Candy, într-un spațiu în care arta, muzica și poveștile oamenilor se întâlnesc firesc. Astfel, „Când muzica devine o întâlnire de suflet” este o ediție aniversară în care, după zece ani de OPERA FANtastica, muzica își continuă drumul către oameni, transformând fiecare întâlnire într-o amintire.

Participarea la eveniment este liberă, în limita locurilor disponibile, cu rezervarea obligatorie a locului la adresa de e-mail: muzicalamuzeu@musicarte.ro.

Despre artiști:

Printre cele mai cunoscute mezzosoprane ale generației sale, Ruxandra Donose se bucură de o prestigioasă carieră internațională, fiind apreciată pe marile scene de operă și în săli de concerte din întreaga lume. Asociată inițial cu repertoriul de belcanto, Mozart și muzica franceză, artista s-a consacrat în ultimii ani și în repertoriul dramatic german și italian, cu roluri precum Kundry din Parsifal de Wagner, alături de Filarmonica din Berlin și Sir Simon Rattle, Elektra din Orest de Manfred Trojahn la Opera din Zürich și Sieglinde din Walkiria la Londra, sub bagheta lui Vladimir Jurowski. De peste 30 de ani, Ruxandra Donose concertează pe scene precum Royal Opera Covent Garden și Metropolitan Opera, Wiener Staatsoper, Opera din Paris, Teatro Real Madrid, Deutsche Oper Berlin, Bayerische Staatsoper München, Teatro La Fenice, Opera din Beijing, San Francisco Opera, Chicago Opera și Festivalurile de la Salzburg și Glyndebourne. A susținut recitaluri și concerte în săli prestigioase precum Wigmore Hall, Carnegie Hall, Musikverein și Konzerthaus Viena, alături de orchestre de prim rang – Filarmonicile din Viena, Berlin și München, New York Philharmonic, Boston Symphony și Orchestre de Paris. A colaborat cu dirijori precum Claudio Abbado, Sergiu Celibidache, Mariss Jansons, Pierre Boulez, Zubin Mehta și Teodor Currentzis și a înregistrat un repertoriu vast, de la muzica barocă și opere integrale la lucrări vocal-simfonice și lieduri. Înregistrarea Stabat Mater de Dvořák, sub bagheta lui Giuseppe Sinopoli, a fost nominalizată la Premiile Grammy. Printre proiectele sale se numără recitaluri de lied la Viena, Tristan și Isolda de Wagner la Tokyo și premiera americană a operei Innocence de Kaja Saariaho la Opera din San Francisco.

În urma unui recital susținut la Londra, site-ul britanic The B Flat Sheep îl descria pe Sergiu Tuhuțiu drept un pianist cu un sunet „incandescent”, capabil să transmită atât forță, cât și profunzime și sensibilitate. Câștigător al concursului Debut to Master Soloist Piano Competition de la Sankt Petersburg (2013) și laureat cu premiul al II-lea la Manhattan International Piano Competition (2016), prezidat de Ivo Pogorelich, Sergiu Tuhuțiu a devenit artist al agenției Manhattan International Artists din New York. Absolvent al Universității Naționale de Muzică din București, cu două masterate în interpretare pianistică la Stuttgart și Cluj-Napoca, a obținut în 2013 Artist Diploma la Royal College of Music din Londra. S-a format cu muzicieni precum Norma Fisher, Bruno Canino, Dana Borșan și Daniel Goiți și este absolvent al Abbey Road Institute, în producție muzicală și inginerie de sunet. În prezent este doctorand la Academia de Muzică „Gheorghe Dima” din Cluj-Napoca. A debutat la 18 ani cu Beethoven și a concertat în Europa, Rusia, America de Nord și de Sud, colaborând cu orchestre precum Filarmonica din Sankt Petersburg, Orchestra Națională Radio București, Filarmonica Transilvania din Cluj-Napoca și Orchestra de Stat a Ermitajului. În paralel cu activitatea concertistică, Sergiu Tuhuțiu este implicat în proiecte culturale și de producție muzicală, fiind președintele asociației Lipatti Music Production și inițiatorul proiectelor In Memoriam Dinu Lipatti, Piano Colours și Leading Young Musicians. În 2015 a lansat, împreună cu Peisha McPhee, proiectul crossover Chopin Meets Broadway, prezentat ulterior la Hollywood, New York și în Europa. Talentul său a fost apreciat și de critica americană, Rob Stevens remarcând caracterul „aproape simfonic” al interpretării sale.

Muzicolog, una dintre cele mai apreciate voci radiofonice din România – o emblemă a postului Radio România Muzical, Luminița Arvunescu are un doctorat în domeniul Jurnalismului muzical și o carieră de peste trei decenii dedicată promovării muzicii clasice. A inițiat seratele Opera FANtastica, din dragoste pentru muzica și artiștii de operă, dorindu-și să-i apropie pe cei din urmă de marele public. Mai ales pe acei artiști care sunt mai bine cunoscuți peste hotare decât în propria lor țară. Și le-a adresat, în primul rând, împătimițior de operă, prin chiar ortografierea titlului – Opera FANtastica – Luminița Arvunescu arătând că asociază cele două categorii, artiști și public, în accepțiunea de artiști – capabili să facă din Operă, prin talentul și efortul lor, un tărâm „fantastic” – și de „Opera–fan” – adică public meloman, capabil de orice sacrificiu de sine pentru acest gen muzical. Este Președinta Uniunii Criticilor, Redactorilor și Realizatorilor Muzicali din România și inițiatoarea, de asemenea, a Galei Premiilor MUSICRIT, singura gală care recompensează Excelența la nivel național – atât în domeniul artistic cât și în domeniile jurnalismului și managementului din muzica clasică.

Pentru mai multe informații, accesați: www.musicarte.ro.

Mai multe informații despre proiectul Muzica la Muzeu pot fi găsite pe https://www.musicarte.ro/muzica-la-muzeu.

